Zuma nie in hof: Lasbrief uitgereik | Maroela Media
'n Lasbrief is Dinsdag in die hooggeregshof in Pietermaritzburg uitgereik vir die inhegtenisneming van oudpres. Jacob Zuma.
Regter Dhaya Pillay het gesê daar is nie genoegsame inligting oor Zuma se gesondheidstoestand aan die hof verskaf nie. Die saak is tot 6 Mei uitgestel. Dit is ook eers van dié datum af wat die lasbrief van krag sal wees as daar nie in die tussentyd meer inligting oor sy gesondheidstoestand ingedien word nie.
Staatsaanklaer adv. Billy Downer het versoek dat 'n lasbrief uitgereik word nadat Zuma nie vir sy hofverskyning opgedaag het nie.
Die hof het eers gehoor dat daar nie 'n mediese sertifikaat verskaf is nie, maar daar is kort daarna 'n mediese sertifikaat van 1 Militêre hospitaal ingehandig. Pillay het egter talle vrae oor dié dokument gehad.
Volgens Downer is die staat voor die tyd ingelig dat Zuma nie Dinsdag in die hof sou wees nie, maar is opvolgkorrespondensie aan sy regsverteenwoordiger, adv. Daniel Mantsha, rakende 'n mediese sertifikaat en Zuma se siektetoestand nie beantwoord nie.
"Zuma se afwesigheid is teleurstellend en ons wil hê mnr. Mantsha moet vir ons sê wat die siektetoestand is en hoekom Zuma nie hier kan wees nie.
"Dit is 'n kriminele oortreding deur die beskuldigde om nie teenwoordig te wees indien hy gewaarsku is om in die hof te wees nie."
Matsha het op sy beurt gesê Zuma se siektetoestand is 'n saak van "staatsveiligheid" en dat hy deur militêre dokters behandel word.
Daar is wel bekend gemaak dat Zuma in November landuit geneem is vir mediese behandeling voordat hy in Desember teruggekeer het. Hy het in Januarie twee operasies ondergaan in 'n hospitaal in Pretoria voordat hy op 23 Januarie weer landuit geneem is vir verdere mediese behandeling.
Siektetoestand: Arrogansie. Steeds verhewe bo die wet.
Nou wie betaal vir sy land uitgaan dokters
dis 'n vierwiel motorfiets siekte ;-)
Watter siekte het hy dat dit buitelands behandel moet word? Laat hy soos die res gaan sit in n staatshospitaal en sy beurt afwag!